Pensionarii bucureșteni pot să își deconteze de luni, 17 septembrie, ochelarii de vedere cumpărați.

Ei vor primi de la Primăria Capitalei 250 de lei pentru fiecare pereche de ochelari noi.

Tot începând de azi, părinții pot solicita bani pentru aparate dentare pentru copii școlari.

Pensionarii care vor să primească ajutor pentru cumpărarea ochelarilor pot depune cererile la punctul de lucru din Drumul Taberei al Centrului pentru Seniori al Municipiului Bucureşti.

Condițiile sunt ca vârstnicii să locuiască în București și să aibă pensia mai mică decât salariul minim net pe economie.

Conform regulamentului, suma de 250 de lei se achită o singură dată unui beneficiar în termen de 45 de zile de la depunerea dosarului.

Programul punctului de lucru din Drumul taberei unde se primesc dosarele este de luni – joi, între orele 9,00 – 15,00.

Tot Primăria dă 750 de lei pentru aparate dentare. Pot beneficia de acest ajutor elevii cu vârste cuprinse între 7 şi 16 ani din Capitală.

Există și posibilitatea extinderii decontării până la valoarea de 1.500 de lei.

Aparatele vor fi montate doar la Spitalul „Prof. Dr. Dan Theodorescu”. Cabinetele stomatologice şcolare vor elibera trimiteri către această unitate spitalicească.